เที่ยวบินพิเศษกองทัพอากาศ เชิญสิ่งของพระราชทาน สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ช่วยเหลือผู้ประสบภัยชาวตุรกี
พลอากาศเอก ณรงค์ อินทชาติ เสนาธิการทหารอากาศ เป็นผู้แทนผู้บัญชาการทหารอากาศ ส่งเที่ยวบินพิเศษกองทัพอากาศ ซึ่งเป็นเที่ยวบินที่ 2 ในภารกิจให้การช่วยเหลือสาธารณรัฐตุรกีจากเหตุแผ่นดินไหวครั้งรุนแรง โดยออกเดินทางจากท่าอากาศยานทหาร 2 กองบิน 6 ดอนเมือง เมื่อเวลา 02.45 น. ที่ผ่านมา โดยเชิญสิ่งของพระราชทาน สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เพื่อนำไปช่วยเหลือผู้ประสบภัยชาวตุรกี ประกอบด้วย เครื่องปั่นกระแสไฟฟ้า เครื่องนอนกันหนาว ข้าวของเครื่องใช้จำเป็นและอาหารแห้ง น้ำหนักกว่า 10 ตันสำหรับเที่ยวบินนี้ มีเจ้าหน้าที่กองทัพอากาศฝ่ายอำนวยการ รวมถึงนักบิน ลูกเรือ แพทย์ พยาบาล ของกองทัพอากาศ จำนวน 47 คน และสิ่งของพระราชทาน จะเดินทางถึงสาธารณรัฐตุรกี ณ ฐานทัพอากาศอินเคอร์ริก ในวันนี้ (23 ก.พ.66) เวลา 09.30 น. ตามเวลาท้องถิ่น หรือ 13.30 น. ของประเทศไทย